Ιερά Μητρόπολις Βελγίου

Η **Ιερά Μητρόπολις Βελγίου και Εξαρχία Κάτω Χωρών και Λουξεμβούργου** είναι μία από τις 
Μητροπόλεις του Οικουμενικού Πατριαρχείου Κωνσταντινουπόλεως. Η Ιερά Μητρόπολη ιδρύθηκε το 1969, με Συνοδικό και Πατριαρχικό Τόμο, περιλαμβάνοντας στην πνευματική και διοικητική δικαιοδοσία της, τα κράτη του Βελγίου, της Ολλανδίας και του Λουξεμβούργου.

Μητροπολίτης Βελγίου είναι από τις 27 Νοεμβρίου 2013 ο Σεβασμιώτατος Αθηναγόρας (Peckstadt).

## Ιστορικά στοιχεία
Τον 18ο αιώνα Έλληνες έμποροι από τη Σμύρνη και τη Θεσσαλονίκη εγκαθίστανται στο Άμστερνταμ και ιδρύουν και την πρώτη ορθόδοξη ενορία στις Κάτω Χώρες αφιερωμένη στην Αγία Αικατερίνη. Το 1760 μάλιστα Έλληνες έμποροι μετέφρασαν την Θεία Λειτουργία του Αγίου Ιωάννου του Χρυσοστόμου στα Ολλανδικά και την τύπωσαν.

Το 1900 ιδρύθηκε στο Βέλγιο η πρώτη ορθόδοξη ενορία της χώρας για Έλληνες εμπόρους και ναυτικούς που εγκαταστάθηκαν στην Αμβέρσα, και ανήκε, όπως και όλες οι Ελληνικές ενορίες της Διασποράς, στο Οικουμενικό Πατριαρχείο Κωνσταντινουπόλεως. 

Μετά τη Μικρασιατική Καταστροφή, Έλληνες Μικρασιάτες εγκαταστάθηκαν και στην Ολλανδία, με τον ιερέα της Αμβέρσας, να εξυπηρετεί λατρευτικά το Ρότερνταμ, όπου και χτίστηκε ο πρώτος Ελληνόφωνος Ναός στην Ολλανδία. 
Το 1926 η "Ἀδελφότης τῶν Ἑλληνίδων Κυριῶν" αγόρασε το κτήριον της Rue de Stassart στις Βρυξέλλες, όπου διαμορφώθηκε σε Εκκλησία για τους Έλληνες της πόλης, αφιερωμένη στους Αρχιστράτηγους Μιχαήλ και Γαβριήλ. Το Πατριαρχείο για να ανταποκριθεί στις λατρευτικές ανάγκες έστειλε τέσσερις ιερείς, αποφοίτους της Θεολογικής Σχολής της Χάλκης, μεταξύ των οποίων και τον Αρχιμανδρίτη Παντελεήμονα Κοντογιάννη, ο οποίος ίδρυσε νέες ενορίες στην Μπορινάζ, την Λιέγη και το Λιμβούργο.

Στις 12 Αυγούστου 1969 η Αγία και Ιερά Σύνοδος του Οικουμενικού Πατριαρχείου ίδρυσε την Ιερά Μητρόπολη Βελγίου και Εξαρχία Κάτω Χωρών και Λουξεμβούργου. Ως πρώτος Μητροπολίτης Βελγίου εξελέγη ο Μητροπολίτης Σελευκείας Αιμιλιανός (Ζαχαρόπουλος), παλαιότερα Μέγας Πρωτοσύγκελλος του Πατριαρχείου. Η ενθρόνισή του πραγματοποιήθηκε στις 11 Νοεμβρίου του ίδιου έτους στον Μητροπολιτικό Ναό Ταξιαρχών Βρυξελλών. Η Μητρόπολη αριθμούσε 13 ενορίες. Για την εδραίωση της Ελληνορθόδοξης εκκλησίας, συνέδραμε καθοριστικά ο Αρχιμανδρίτης Μάξιμος Μαστίχης(μετέπειτα Επίσκοπος Ευμενείας).

Το καλοκαίρι του 1974 ο Παντελεήμων Κοντογιάννης, Πρωτοσύγγελος της Μητροπόλεως, εξελέγη από την Αγία και Ιερά Σύνοδο του Οικουμενικού Πατριαρχείου, Επίσκοπος Απολλωνιάδος, Βοηθός του Μητροπολίτου Αιμιλιανού.

Από το 1976, οπότε και διατέθηκε στο Λουξεμβούργο κτήριο στη Μητρόπολη, ιδρύθηκε ο Ιερός Ναός των Αγίων Αναργύρων (οδός Pulvermühl 3).

Στις 22 Δεκεμβρίου 1982 –μετά την εκλογή του Μητροπολίτη Αιμιλιανού ως Μητροπολίτη Κώου – ο Επίσκοπος Απολλωνιάδος Παντελεήμων, εξελέγη Μητροπολίτης Βελγίου. 

Η Ορθόδοξη Εκκλησία αναγνωρίσθηκε από το Βελγικό κράτος με νόμο (29.3.1985) στις 11 Μαΐου 1985. Το βασιλικό διάταγμα της 15ης Μαρτίου 1988 το σχετικό με την οργάνωση της Ορθοδόξου Εκκλησίας, στο Α΄ Κεφάλαιον, άρθρο 1, αναφέρει επί λέξει: «Ὁ Μητροπολίτης-Ἀρχιεπίσκοπος τοῦ Οἰκουμενικοῦ Πατριαρχείου Κωνσταντινουπόλεως ἤ ὁ ἀντικαταστάτης του, ἀναγνωρίζεται ὑφ’ Ἡμῶν ὡς τὸ ἀντιπροσωπευτικὸν ὄργανον ὁλοκλήρου τῆς Ὀρθοδόξου Ἐκκλησίας ἐν Βελγίῳ».

Το 1987 ιδρύεται ο δεύτερος Ελληνόφωνος Ιερός Ναός στην Ολλανδία, στην Ουτρέχτη, μετά από ενέργειες του Αρχιμανδρίτη Μάξιμου Μαστίχη, ο οποίος το ίδιο έτος εκλέγεται και χειροτονείται Επίσκοπος Ευμενείας, Βοηθός του Μητροπολίτη Βελγίου.

Το 1989, ιδρύεται η Ιερά Μονή Γενεθλίου της Θεοτόκου, στην πόλη Άστεν της Ολλανδίας(Βόρεια Βραβάντη), υπό της Καθηγουμένης Μαρίας και σήμερα αριθμεί έξι Μοναχές.

Ο Μητροπολίτης Παντελεήμων εργάστηκε και κατάφερε την επίσημη αναγνώριση της Ενορίας στο Κράτος του Λουξεμβούργου, που έγινε για πρώτη φορά το 1997. 

Τον Νοέμβριο του 2013, ο Μητροπολίτης Βελγίου Παντελεήμων υπέβαλε στη Σύνοδο του Οικουμενικού Πατριαρχείου την παραίτησή του για λόγους υγείας, η οποία και έγινε δεκτή.

Στις 27 Νοεμβρίου 2013, η Αγία και Ιερά Σύνοδος του Πατριαρχείου εξέλεξε Μητροπολίτη Βελγίου τον μέχρι τότε Επίσκοπο Σινώπης Αθηναγόρα.

Η Ορθόδοξη Ελληνόφωνη Ενορία του Λουξεμβούργου αναγνωρίστηκε εκ νέου από το Κράτος του Λουξεμβούργου στις 26 Ιανουαρίου 2015 και περιλαμβάνοντας Ορθόδοξες Ενορίες Ελληνόφωνες, Ρωσόφωνες, Ρουμανόφωνες και Σερβόφωνες. Η Συμφωνία αυτή ανανέωσε παλαιότερες συμφωνίες της Ορθοδόξου Εκκλησίας και του Κράτους του Λουξεμβούργου, που είχαν υπογραφεί το 1997 και το 2004.

### Επισκοπικός κατάλογος
#### Μητροπολίτες Βελγίου

#### Βοηθοί Επίσκοποι
Στην Ιερά Μητρόπολη διακόνησαν παλαιότερα ή διακονούν σήμερα, Βοηθοί Επίσκοποι που φέρουν τους τίτλους παλαιών Ιερών Επισκοπών του Οικουμενικού Πατριαρχείου:

## Διοικητική διάρθρωση
Η Ιερά Μητρόπολη Βελγίου, διαρθρώνεται διοικητικά σε τρεις (3) Αρχιερατικές Επιτροπείες, στην Α' Αρχιερατική Περιφέρεια Βελγίου, στη Β' Αρχιερατική Περιφέρεια Ολλανδίας και στην Γ' Αρχιερατική Περιφέρεια Λουξεμβούργου. Η Ιερά Μητρόπολη αποτελείται από τις εξής ενορίες:

### Βέλγιο
#### [[Περιοχή των Βρυξελλών|Περιφέρεια Βρυξελλών]]
* Μητροπολιτικὸς Ναός Παμμεγίστων Ταξιαρχῶν Βρυξελλών
* Ιερός Ναός Αρχιστρατήγων Μιχαὴλ καὶ Γαβριὴλ Βρυξελλών
* Ιερός Ναός Αγίου Νικολάου Σέρμπεεκ
* Ιερός Ναός Αγίου Ιωάννου του Προδρόμου Molenbeek
* Ιερός Ναός Ἁγίας Μαρίνης Έτερμπεεκ
* Ιερός Ναός Αγίων Σιλουανού και Μαρτίνου Βρυξελλών
* Ιερός Ναός Γενεθλίου της Θεοτόκου Άντερλεχτ
* Ιερός Ναός Αγίου Ιγνατίου του Θεοφόρου Watermael-Boitsfort

#### Επαρχία της [[Φλαμανδική Βραβάντη|Φλαμανδικής Βραβάντης]]
* Ιερός Ναός Αγίων Γεωργίου και Αλίνας Dilbeek

#### Επαρχία της [[Βαλλωνική Βραβάντη|Βαλλωνικής Βραβάντης]]
* Ιερός Ναός Αγίας Ειρήνης και Οσίου Παϊσίου του Αγιορείτου εἰς Lasne

#### Επαρχία της [[Αμβέρσα (επαρχία)|Αμβέρσα]]
* Ιερός Ναός Ευαγγελισμού της Θεοτόκου Αμβέρσα

#### Επαρχία της [[Αινώ]]
* Ιερός Ναός Αγίας Βαρβάρας Σαρλερουά
* Ιερός Ναός Αγίου Νεκταρίου Μονς
* Ιερός Ναός Αγίων Αναργύρων Péronnes-lez-Binche
* Ιερός Ναός Αγίου Φωκά Τουρναί 

#### Επαρχία της [[Ναμύρ (επαρχία)|Ναμύρ]]
* Ιερός Ναός Αγίων Ραφαήλ, Νικολάου και Ειρήνης Ναμύρ

#### Επαρχία της [[Λιέγη (επαρχία)|Λιέγης]]
* Ιερός Ναός Αγίας Βαρβάρας Λιέγη
* Ιερός Ναός Κοιμήσεως της Θεοτόκου Βερβιέ
* Ιερός Ναός Αγίας και Ισαποστόλου Νίνας Eupen

#### Επαρχία της [[Λιμβουργία (Βέλγιο)|Λιμβουργίας]]
* Ιερός Ναός Αγίας Βαρβάρας Genk
* Ιερός Ναός Αγίου Δημητρίου Maasmechelen
* Ιερός Ναός Αγίου Νεκταρίου Μπέρινγκεν
* Ιερός Ναός Κοιμήσεως της Θεοτόκου και Αγίων Ραφαήλ, Νικολάου και Ειρήνης Houthalen
* Ιερός Ναός Τριών Ιεραρχών Άσσελτ

#### Επαρχία της [[Ανατολική Φλάνδρα|Ανατολικής Φλάνδρας]]
Ιερός Ναός Αγίου Ανδρέου Γάνδη

#### Επαρχία της [[Δυτική Φλάνδρα|Δυτικής Φλάνδρας]]
* Ιερός Ναός Αγίου Αμάντου Κόρτρεϊκ
* Ιερός Ναός Αγίων Κωνσταντίνου και Ελένης Μπρυζ
* Ιερός Ναός Αγίων Κυρίλλου και Μεθοδίου Οστένδη

### Ολλανδία
* Καθεδρικός Ναός Αγίου Νικολάου Ρότερνταμ
* Ιερός Ναός Αγίας Αἰκατερίνης Άμστερνταμ
* Ιερός Ναός Ευαγγελισμού της Θεοτόκου Ουτρέχτη
* Ιερός Ναός Αγίου Νεκταρίου Αϊντχόφεν
* Ιερός Ναός Αγίου Πορφυρίου Tilburg
* Ιερός Ναός Αποστόλου Ιακώβου και Οσίας Παρασκευής Χάγη
* Ιερός Ναός Αγίας Θεοφανούς Ναϊμέχεν
* Ιερός Ναός Παναγίας Φανερωμένης Φένλο
* Ιερός Ναός Αγίου Μαξίμου τοῦ Ὁμολογητοῦ Χόρινχεμ

### Λουξεμβούργο
* Καθεδρικός Ναός Αγίου Νικολάου Weiler-La-Tour
* Ιερός Ναός Αγίων Αναργύρων Λουξεμβούργο

## Παραπομπές


## Εξωτερικοί σύνδεσμοι
*Επίσημη Ιστοσελίδα Ι.Μ. Βελγίου 

Βελγίου